Terug by die kamp moes Mickail fyn houtjies kap en Johann jnr moes die vuur aansteek. Dit was skaars klaar of die twee vat die pad na die speelpark waar daar 'n trampolien, swaaie, jungle gym ens is. Voor sononder het hulle pelle gemaak met van die ander laaities en speel hul raakrugby op die gras by die speelpark. Vanaand sal hul moeg gejol wees.
Ons hoor ook dat ons dogter Bea en haar man Werner, vanoggend 'n baba dogter, Alzan, ryker geword het. 'n Nuwe sussie vir 'n baie opgewonde Ine en Kyla. Glo 3.3 kg en altwee is fris en gesond. Nou is daar 6 kleinkinders - twee seuns en vier kleindogters. (Nog fotos op Oos London Webblad)
Dit reen die hele nag, en ook nog kort-kort gedurende die oggend. Dit keer nie die trampolinespringers in die minste nie. Hulle spandeer behalwe vir sowat 'n uur, die hele oggend op die trampolien. Die enigste keer wat hulle daar wegkom is toe ons teiken skiet met die BB Gun, en toe hulle honger word.
Na middagete gaan stap ons deur die bos na die boot lanseerplek en stap toe al langs die rivier terug kamp toe. Die manne het baie lekker baljaar in die modder en was van kop tot tone van die modder besmeer. Hulle het probeer skaats op die gladde modder. Hulle moes hul maar agterna in die see afwas. Gelukkig was dit toe effe warmer en het die son daardie tyd vir 'n kort rukkie geskyn. Later trek dit weer toe en word dit sommer baie koud. Terwyl ons vleis braai het dit weer saggies begin reen.
Dit is 'n baie koue en nat dag. Dit het die hele dag gereen. Gelukkig het ons gister al die nat klere ens in die son gedroog. Ons ry na Beacon Baai om die manne se fotos te laat ontwikkel en gaan vir 'n verjaarsdag ete na die Wimpy by die nuwe groot Hemingway sentrum by Two Rivers, net buite Oos London. Dit is glo die 12de grootste kompleks in Suid Afrika. Johann jnr het veral die bottomless coke ter dee geniet. Op pad terug gaan maak ons 'n draai by Gonube, maar dit was te nat om uit te klim en op die plankiespad te stap.
Na ontbyt skiet hulle weer met die BB Gun en raak nogal handig daarmee. Ons neem die verkykers en stap deur die kamp om vo�ls te soek. Na 'n uur wil hulle terug motorwoonwa toe, want dis duidelik hulle aandag is nou nie meer by die kampery nie, maar op die terugrit.